DA Den Europæiske Unions Tidende C 176/1

Rådets resolution vedtaget af Rådet og repræsentanterne for medlemsstaternes regeringer, forsamlet i Rådet af 27. juni 2006 om en adfærdskodeks for transfer pricing-dokumentation for forbundne foretagender i Den Europæiske Union (EU TPD)

(2006/C 176/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

som henviser til Europa-Kommissionens undersøgelse »Selskabsbeskatning i det indre marked« (1),

som henviser til Kommissionens forslag i dens meddelelse fra den 23. oktober 2001»På vej mod et indre marked uden skattemæssige hindringer — En strategi for fastsættelse af et konsolideret selskabsskattegrundlag for virksomheders aktiviteter overalt i EU (2)« om at nedsætte et »fælles EU–forum for interne afregningspriser«, og

som henviser til Rådets konklusioner af 11. marts 2002, hvor det udtrykte tilfredshed med dette initiativ og nedsættelsen af et fælles EU-forum for interne afregningspriser i juni 2002,

i betragtning af at det indre marked udgør et område uden indre grænser med fri bevægelighed for varer, personer, tjenesteydelser og kapital,

i betragtning af at transaktioner mellem forbundne foretagende fra forskellige medlemsstater i et indre marked, der har samme karakteristika som et nationalt marked, ikke bør være underlagt mindre gunstige vilkår end dem, der gælder samme transaktioner mellem forbundne foretagender fra samme medlemsstat.

i betragtning af at det er vigtigt for at få det indre marked til at fungere optimalt at reducere overholdelsesomkostningerne i forbindelse med transfer pricing-dokumentation for forbundne foretagender,

i betragtning af at adfærdskodeksen indeholdt i denne resolution udgør et værdifuldt instrument for medlemsstater og skattepligtige til implementering af en standardiseret og delvis centraliseret transfer pricing-dokumentation i EU med henblik på at forenkle transfer pricing-dokumentationskravene i forbindelse med grænseoverskridende aktiviteter,

i betragtning af at medlemsstaternes accept af den standardiserede og delvis centraliserede transfer pricing-dokumentation for at opnå interne afregningspriser, der er i overensstemmelse med armslængdeprincippet, kan give erhvervslivet mulighed for i større grad at drage fordel af det indre marked,

i betragtning af at transfer pricing dokumentation i EU skal ses inden for rammerne af OECD's retningslinjer om transfer pricing,

i betragtning af at standardiseret og delvis centraliseret dokumentation bør implementeres på en fleksibel måde, idet der bør tages hensyn til de særlige forhold, der gør sig gældende inden for den pågældende virksomhed,

i betragtning af at en medlemsstat kan beslutte ikke at anvende nogen transfer pricing-dokumentationsregler eller stille færre krav til transfer pricing-dokumentation end fastsat i adfærdskodeksen indeholdt i denne resolution,

som erkender, at en fælles EU-tilgang vedrørende transfer pricing-dokumentationskrav er til fordel både for de skattepligtige, særlig i form af færre overholdelsesomkostninger og mindre risiko for dokumentationsrelaterede sanktioner, og for skattemyndighederne i form af større gennemsigtighed og ensartethed,

som glæder sig over Kommissionens meddelelse af 7. november 2005 (3) om arbejdet i det fælles EU transfer pricing-forum på erhvervsbeskatningsområdet og om et forslag til en adfærdskodeks for transfer pricing-dokumentation for forbundne foretagender i EU,

som understreger, at adfærdskodeksen er en politisk hensigtserklæring, der ikke påvirker medlemsstaternes rettigheder og forpligtelser eller medlemsstaternes og EU's respektive beføjelser i henhold til traktaten om oprettelse af Den Europæiske Union, og

som anerkender, at implementeringen af adfærdskodeksen indeholdt i denne resolution ikke bør hindre mere globale løsninger,

VEDTAGER FØLGENDE ADFÆRDSKODEKS:

Adfærdskodeks for transfer pricing-dokumentation for forbundne foretagender i Den Europæiske Union (EU TPD)

Denne adfærdskodeks vedrører implementeringen af standardiseret og delvis centraliseret transfer pricing-dokumentation for forbundne foretagender i EU. Den er rettet til medlemsstaterne, men skal også tilskynde multinationale foretagende til at anvende EU's transfer pricing (»EU TPD«)-tilgang.

1. Medlemsstaterne accepterer den standardiserede og delvis centraliserede transfer pricing-dokumentation for forbundne foretagender i EU, (»EU TPD«), hvortil der henvises i bilaget, og betragter den som et grundlæggende sæt oplysninger med henblik på vurderingen af en multinational koncerns interne afregningspriser.

2. Multinationale koncerner kan frit vælge, om de ønsker at anvende en EU TPD.

3. Medlemsstaterne lægger samme betragtninger til grund for dokumentation om overskudsfordelingen mellem faste driftssteder som for transfer pricing-dokumentation.

4. Medlemsstaterne tager om nødvendigt behørigt hensyn til og lader sig inspirere af de generelle principper og krav, hvortil der henvises i bilaget.

5. Medlemsstaterne forpligter sig til ikke at kræve dokumentation fra små og mindre komplekse virksomheder (herunder små og mellemstore virksomheder) i en sådan mængde eller af en sådan kompleksitet, som kan forventes af større og mere komplekse virksomheder.

6. Medlemsstaterne bør: a) ikke pålægge virksomhederne urimelige overholdelsesomkostninger eller administrative byrder, når de anmoder om udarbejdelse eller fremlæggelse af dokumentation b) ikke anmode om dokumentation, der ikke vedrører de transaktioner, som undersøges c) sikre, at der ikke sker offentliggørelse af fortrolige oplysninger fra dokumentationen.

7. Medlemsstaterne bør ikke pålægge dokumentationsrelaterede sanktioner, når de skattepligtige i god tro, på passende vis og inden for en passende frist overholder reglerne om standardiseret og sammenhængende dokumentation som beskrevet i bilaget eller den pågældende medlemsstats interne dokumentationskrav og anvender denne dokumentation til at fastsætte deres priser i overensstemmelse med armslængdeprincippet.

8. For at sikre en ensartet og effektiv gennemførelse af denne adfærdskodeks bør medlemsstaterne årligt at aflægge rapport til Kommissionen om enhver foranstaltning, som de træffer i forbindelse med denne kodeks og dens anvendelse i praksis.

(1) SEK(2001) 1681 af 23.10.2001.

(2) KOM(2001) 582 endelig af 23.10.2001.

(3) KOM(2005)543 endelig af 7.11.2005.